ועדת הכספים, כנסת 21, פרוטוקול מספר 19, 2019-07-10 10:00

משה גפני: בוקר טוב, אני מתכבד לפתוח את ישיבת ועדת הכספים הזמנית.

משה גפני: אני מבקש להבהיר לפני שאנחנו מתחילים בסדר היום.

משה גפני: היות ונשאלו כמה שאלות וראיתי גם שדיברו על העניין הזה, אני רוצה לשחזר את מה שהיה כאן בעניין של הצהרונים ובנושא של החינוך המיוחד בגני הילדים של המוכש"ר.

משה גפני: הייתה העברה, יותר נכון עודפים של משרד החינוך בסביבות שני מיליארד שקל.

משה גפני: הכסף הזה היה מיועד למשכורות או לדברים שוטפים של משרד החינוך.

משה גפני: למרות כל הטענות שהיו לנו, הצבענו עבור העודפים, הצבענו פה אחד.

משה גפני: הגשנו רביזיה בגלל הצהרונים, הגשנו כמה חברי כנסת, כשאני בתוכם.

משה גפני: לאחר שהייתה הודעה של ראש הממשלה ושל שר האוצר שהצהרונים יסובסדו, הערתי שככל הנראה המקור יהיה קיצוץ רוחבי - אני בכלל לא שלם איתו, אני לא בטוח שאנחנו נוכל להתמודד עם העניין.

משה גפני: מכיוון שהצהרונים סודר, ביקשתי מכל חברי הוועדה שהגישו את הרביזיה לבטל את הרביזיה, כשאני בתוכם, וכך היה.

משה גפני: התקשרתי לחברים.

משה גפני: עם מי שהיה דיברתי במישרין, אל כל היתר התקשרתי.

משה גפני: כולנו ביטלנו את הרביזיה כי הצהרונים סודר.

משה גפני: יש שתי העברות של משרד החינוך שעליהן לא דנו בכלל, לא הבאתי אותן לדיון.

משה גפני: אמרתי שעד שלא יטופלו הדברים שאנחנו העלינו, להוציא את עניין הצהרונים, אנחנו לא נביא את זה.

משה גפני: כנראה שהאמת היא כבר לא נר לרגלי אף אחד, במיוחד כשמדובר בערב בחירות, כי אמרו שהעברתי בחשאי שני מיליארד שקל למשרד החינוך.

משה גפני: אני בגלוי לא אעביר להם, אז בחשאי אני אעביר?

משה גפני: זה היה על השולחן, זה הוצבע, זה הטיפול השוטף שלהם.

משה גפני: אני רק מבהיר, שתי העברות של משרד החינוך עדיין לא הובאו לדיון.

משה גפני: קיבלתי ממך מכתב על כך שאתה מבקש דיון על העניין הזה.

שלמה קרעי: אחרי שמנכ"ל משרד החינוך הצהיר לפרוטוקול.

משה גפני: אני אתן לך.

משה גפני: אתה ביקשת על זה הצעה לסדר?

שלמה קרעי: לא על זה, על משהו אחר.

שלמה קרעי: בנושא הזה אני סומך עליך, אדוני היושב-ראש, אני מגבה אותך לחלוטין.

משה גפני: אתה היחיד באזור.

יעקב מרגי: גם אני מצטרף.

משה גפני: יש לנו קושי גדול עם עצם העובדה שהמדינה לא מתפקדת.

משה גפני: אני צריך לבקש אישור לדון על דברים אלמנטריים שבימים כתיקונם אני מביא אותם מיד, אני יכול לדון עליהם, אנחנו יכולים לקבל החלטות, להתפשר, לריב.

משה גפני: פה כלום, שום דבר, שקט.

מיכל שיר סגמן: אדוני היושב-ראש, אני מבקשת להעלות פה הצעה לסדר בנושא העיר עכו.

מיכל שיר סגמן: אנחנו אמנם יצאנו לבחירות, כל המדינה כבר בבחירות תקופה מאוד מאוד ארוכה, אבל המצב מתגלגל בנוגע לכל מה שקשור להטבות המס של העיר עכו.

מיכל שיר סגמן: העיר הזאת קורסת.

מיכל שיר סגמן: היא קורסת, כי מעמד הביניים לא מגיע אליה, הוא מגיע לעיר שהיא חמש דקות ממנה, לעיר נהריה.

מיכל שיר סגמן: זה מצב שהכנסת כן חייבת לטפל בו עכשיו.

מיכל שיר סגמן: כל פעם מגלגלים אותם עוד חודש, עוד חודש, אומרים להם: עכשיו בחירות, מחר בחירות, אתמול היו בחירות.

מיכל שיר סגמן: מחר בטח ימצאו תירוץ אחר.

מיכל שיר סגמן: העיר הזאת קורסת.

מיכל שיר סגמן: הם קוראים לנו.

מיכל שיר סגמן: התושבים יוצאים לרחובות.

יעקב מרגי: הארכנו את זה.

מיכל שיר סגמן: הארכנו, אבל הכל זמני.

משה גפני: מה את מציעה לעשות?

מיכל שיר סגמן: אם אתה תושב שהיום צריך להחליט אם לגור בעכו או לגור בנהריה, אתה תחליט לגור בנהריה, לא בעכו, כי הכל שם זמני.

מיכל שיר סגמן: זאת בדיוק הבעיה.

מיכל שיר סגמן: אני רוצה לנהל פה דיון על העיר עכו, אני רוצה לנהל דיון על הטבות המס של העיר עכו.

משה גפני: פנית אלי, דיברת איתי, כתבת לי.

משה גפני: אני לוקח את הדברים שלך מאוד ברצינות.

משה גפני: לגבי הנושא הזה של מה שהיה צריך להיות עכשיו, הרי אנחנו העברנו את זה, זה יכול היה לא לעבור.

משה גפני: הממשלה לא עשתה כלום, שום דבר.

משה גפני: בג"ץ קבע שלא יהיו הטבות מס.

משה גפני: מדובר על הטבות מס לפריפריה בהיקף של שני מיליארד 200 מיליון שקל.

משה גפני: לקחנו את זה על עצמנו.

משה גפני: עמדתי בחזית מול ראשי רשויות, קבענו קריטריונים.

משה גפני: הכל עבד על פי הקריטריונים.

משה גפני: זה נכון שחלק מהקריטריונים היו בהוראת שעה.

משה גפני: אם לא היה השיגעון הזה של ללכת לבחירות, שזה מאוד יפה, מאוד מעניין, על שטויות הולכים לבחירות, היינו כבר אחרי הדיון, היינו קובעים מה הם הקריטריונים.

משה גפני: אנחנו לא נעשה יותר דיון על עיר מסוימת או על כמה ערים.

משה גפני: צריך לראות את התמונה הכוללת.

משה גפני: צריך לעשות תכנית של קריטריונים, כי אחרת אנחנו נופלים בבג"ץ, ואני לא אתן את ידי לדבר שהוא לא קריטריונים.

משה גפני: אני רק רוצה שתדעי, מדובר על 504 ישובים.

יעקב מרגי: כמה ישיבות עשית?

משה גפני: המון ישיבות.

משה גפני: עמדתי בחזית הזאת.

משה גפני: עכו הייתה צריכה לרדת מתשעה לשבעה, אבל התקבלה החלטה שסעיף 38 חל על זה.

יעקב מרגי: תציין את היועצת המשפטית.

משה גפני: שגית הביאה את זה בשם הממשלה.

משה גפני: רשות המיסים פרסמה בסוף שבוע שעבר: עכו נשארת עם תשעה אחוזים.

משה גפני: אנחנו נצטרך לקיים דיון.

מיכל שיר סגמן: זה עדיין פחות מנהריה, כשאין הבדל בין עכו לנהריה.

משה גפני: אני מודה שזאת הייתה טעות, היה אסור לקיים דיון רק על נהריה, היה צריך לקיים דיון על הכל, אבל קיימנו דיון.

משה גפני: האוצר הביא כסף.

משה גפני: שר האוצר דיבר איתי, גם דיברו איתי עוד רבים מהחברים שלך במפלגה וממפלגות אחרות.

יעקב מרגי: ראש העיר שבת פה.

משה גפני: עשינו טעות.

משה גפני: לא יהיה יותר, לא יהיה דיון על עיר אחת.

משה גפני: אם יהיה דיון, יהיה על הכל יחד, וזה יהיה.

משה גפני: מה אני אעשה שאני לא זה שקבעתי את הבחירות.

מיכל שיר סגמן: יושבים פה המסעדנים משדרות.

מיכל שיר סגמן: זאת עיר שהעסקים בה משותקים.

מיכל שיר סגמן: אף אחד לא עוזר שם לבעלי העסקים.

מיכל שיר סגמן: יש הטבות למלונאים, לחקלאים, לדבורנים, למי שאתם לא רוצים, אבל למסעדנים אין.

מיכל שיר סגמן: המסעדות נסגרות שם עקב המצב הביטחוני.

משה גפני: את שייכת למפלגת השלטון.

מיכל שיר סגמן: אני גם בעלת עסק לשעבר, אני יודעת כמה זה קשה.

משה גפני: אני מסכים לחלוטין שהמסעדנים נמצאים במצב לא טוב מבחינת העניין הזה.

משה גפני: אנחנו לא צריכים לעשות את זה.

משה גפני: רשות המסים צריכה לקבוע תקנת משנה שאותה אנחנו נאשר.

שגית אפיק: משרד האוצר.

משה גפני: משרד האוצר צריך לעשות את זה.

משה גפני: מה את רוצה ממני?

משה גפני: זה שאני מתנדב כמו בנושא הטבות המס שהכל היה אמור ליפול, או כמו במפעלים שהיו אמורים להיסגר והממשלה לא עושה כלום - בסדר, אני לוקח על עצמי.

משה גפני: אם הימים היו רגילים, עם המסעדנים הייתי יכול לקיים דיון, הייתי יכול לעשות משהו.

מיכל שיר סגמן: מה יקרה למסעדן שלא ישרוד עד אחרי הבחירות?

משה גפני: מה את רוצה שאני אעשה?

משה גפני: את רוצה שאני אתפלל?

משה גפני: אני אתפלל.

משה גפני: אני עשיתי את הבחירות?

עידן רול: ההצעה שלי לסדר הייתה בדיוק בנושא הזה, בנושא של המסעדנים.

משה גפני: המסעדנים, ליבי איתם, אני רוצה לעזור להם, הלוואי והייתי יכול.

משה גפני: מה אני אעשה עכשיו?

עידן רול: העניין הוא לא רק מסעדנות, מדובר בראייה כוללת של פיצויים לעוטף.

משה גפני: אם אתה רוצה שאני אתן עכשיו נאום של שעה למה המסעדנים צודקים, אני אתן.

משה גפני: מה אני אעשה עם זה?

משה גפני: אני יכול לדבר עד מחר בלילה, אבל מה אני אעשה, מה היכולת שלי, מה התקנון מאפשר לי לעשות?

משה גפני: אני מתחנן לוועדת הסכמות על כל מיני נושאים שהם דחופים לי, אבל ועדת ההסכמות לא מאשרת לי.

עידן רול: בוא נערוך על זה דיון.

משה גפני: את הדיון אישרתם?

אברהם (אבי) ניסנקורן: אם הנושא של מסעדנים יעלה, אנחנו נאשר דיון בוועדה.

משה גפני: ומה נעשה עם זה?

אברהם (אבי) ניסנקורן: ברור שזה נושא כבד.

משה גפני: תודה רבה, אני מודה לכם.

משה גפני: מינוי מנהל כללי למשרד מבקר המדינה בהתאם להוראות סעיף 12 וסעיף 41(3) לחוק שירות המדינה (מינויים), התשי"ט-1959.

משה גפני: אדוני המבקר, אני מברך אותך על התפקיד החשוב שנבחרת אליו - תפקיד שיש לו משמעות ציבורית עצומה במשטר דמוקרטי, תפקיד רב חשיבות.

משה גפני: בכל השנים שהיה לנו קשר עם מבקר המדינה היינו ועדת השירות של משרד מבקר המדינה - על העובדים, על כל מה שנלווה לעניין.

משה גפני: אני מברך אותך שתצליח בדרך הזאת.

משה גפני: אתה מבקש למנות מנהל כללי למשרד מבקר המדינה.

משה גפני: בבקשה אדוני המבקר.

מתניהו אנגלמן: תודה אדוני היושב-ראש, חברי הכנסת, חברי הוועדה.

מתניהו אנגלמן: אני אציין גם את יושבת-ראש הוועדה לביקורת המדינה לשעבר, חברת הכנסת יחימוביץ.

מתניהו אנגלמן: מה שאני מבקש להביא לאישורכם זה את מינוי המנהל הכללי, מר ישי וקנין.

מתניהו אנגלמן: הבחירה שלי בישי מתבססת על הרקע המקצועי שלו.

מתניהו אנגלמן: ההיכרות שלנו היא היכרות קצרה יחסית לאור ההמלצות שקיבלתי, המלצות חמות, ואחרי שבחנתי מספר מועמדים.

מתניהו אנגלמן: הרקע הכללי של ישי בביקורת בשנים האחרונות הוא רקע שהחל כמפקד יחידת המבקר הפנימי של צה"ל וכסגן מבקר צה"ל בין השנים 2012-2016.

מתניהו אנגלמן: הוא כיהן כמפקד היחידה.

מתניהו אנגלמן: הוא זה שהקים את מערך הביקורת בצה"ל, שזו יחידה חדשה.

מתניהו אנגלמן: הוא מיסד את כל תהליכי הביקורת, ריכז צוותי ביקורת של מאות מבקרים, בנה את הקודים של היחידה, את מערך ההדרכה.

מתניהו אנגלמן: מבחינת הרקע המקצועי שמוצע - הרקע המקצועי הוא רקע עשיר של עיסוק בביקורת.

מתניהו אנגלמן: שוחחתי ארוכות עם הממליצים.

מתניהו אנגלמן: הממליצים הם גם אלה שהיו ממונים עליו, בראשם הרמטכ"ל היוצא, וגם מבקר צה"ל, אילן הררי, שהיה הממונה הישיר.

מתניהו אנגלמן: שוחחתי גם עם אנשים שעבדו תחתיו, למשל עם מבקר חברת "טבע", ערן רופל, שהיה איש מילואים ביחידה.

מתניהו אנגלמן: שוחחתי גם עם מבוקרים, למשל עם אלוף פיקוד צפון דאז, האלוף סטריק.

מתניהו אנגלמן: כולם ציינו את היושר, את היושרה, את העמקות, את היכולת לראות תהליכים רחבים, את היכולת לתכלל את הביקורת, את היסודות של ביקורת שהיא מכבדת מחד אבל מאידך נוקבת ועומדת על כלל האמיתות וכלל הבחינה של התהליכים.

מתניהו אנגלמן: דבר נוסף שמאוד התרשמתי מישי זה בהיבט של בחינתו את כל נושא הביקורת, כיצד הוא תורם למבוקר, מה הביקורת תורמת.

משה גפני: תודה רבה אדוני המבקר.

משה גפני: מר וקנין, אנחנו, חברי הוועדה, מתבקשים לאשר אותך כמנכ"ל.

משה גפני: אתה יכול להגיד במשפט אחד למה לתמוך בך?

ישי וקנין: אני בא לתפקיד הזה מתוך כוונה להוסיף ערך לכל מה שהמדינה והממשלה צריכות לעשות.

משה גפני: אתה חושב שתוכל להשתלב בעניין הזה, אתה מכיר את הנושא הזה של משרד מבקר המדינה?

ישי וקנין: אני איש של מינהל ציבורי גם בתואר ראשון, גם בתואר שני, גם בלימודי ביקורת.

ישי וקנין: התחככתי עם הנושא הזה.

ישי וקנין: כמובן שיש לי הרבה מה ללמוד, אבל הגישה שלי היא גישה של להוסיף ערך ולשפר את הארגון ככל שניתן.

שלי יחימוביץ': אני רוצה לברך את מבקר המדינה, את מתניהו אנגלמן, וגם אותך ישי, אני בטוחה שאתה איש מצוין.

שלי יחימוביץ': לבוא מתוך מערך הביקורת של צה"ל זה בית ספר מאוד מאוד משמעותי, זה גוף ענקי ומורכב לביקורת.

שלי יחימוביץ': המבקרים שהגיעו מתוך המערכת הביטחונית הם בדרך כלל מבקרים מאוד מאוד מנוסים.

שלי יחימוביץ': המבקר עוסק בהרחבה רבה בנושאים ביטחוניים.

שלי יחימוביץ': הנושאים הביטחוניים אמנם לא נידונים בוועדת ביקורת, הם נידונים בוועדה החסויה, אבל אני מודעת למורכבות של זה.

שלי יחימוביץ': אני מאחלת לך המון בהצלחה, וגם לך אדוני המבקר.

שלי יחימוביץ': אני רוצה לציין שני דברים, אחד כללי ואחד פרטני.

שלי יחימוביץ': אחד, יש בעייתיות מסוימת במינוי של אדם לתפקיד שבהגדרתו הוא בלתי תלוי.

שלי יחימוביץ': עצמאות המבקר מעוגנת בחוק מבקר המדינה שממונה הודות לפוליטיקאים.

שלי יחימוביץ': תמיד תמיד עולה החשש שמי שהפוליטיקאי הבכיר ביותר אחראי על מינויו - נתניהו הוא זה שבסופו של דבר העניק לך את התפקיד בעזרת כוחו הפוליטי - ישפיע על עבודת המבקר.

שלי יחימוביץ': ההיסטוריה מלמדת אותנו שזה לא כך, שמבקרים יודעים החל מהרגע שבו הם נבחרו לעצב את תפקידם כראות עיניהם, באופן עצמאי ובלי תלות למי שהואיל למנות אותם.

שלי יחימוביץ': אני מאחלת, מייחלת ומקווה שזה גם יהיה המצב כאן.

שלי יחימוביץ': יש לי הסתייגות מהאמירה שלך על כך שביקורת צריכה להיות גם חיובית.

שלי יחימוביץ': ביקורת היא ביקורת היא ביקורת.

שלי יחימוביץ': ברגע שמפנים משאבים לציונים לשבח או לציורי סמיילי, זה כבר נוטל משאבים.

משה גפני: למה?

שלי יחימוביץ': אני אומרת את עמדתי.

שלי יחימוביץ': המבקר, בעיניי, לא צריך לתת ליטופים וחיבוקים.

משה גפני: היה לי ויכוח עם המבקרת - -

שלי יחימוביץ': אני יודעת, יש לי ויכוח עם הרבה אנשים.

שלי יחימוביץ': אני אומרת את העמדות שלי.

משה גפני: מאה אחוז, אני מכבד את זה.

משה גפני: אני רק חושב שאחרי שאת עומדת בביקורת קשה והכל, מותר גם לכתוב משפט: הכל היה חיובי.

שלי יחימוביץ': משפט אחד אפשר, אני רק חושבת שצריך להיות בלנס בין הביקורת, כדי שחלילה לא נקבל דוחות שחצי מהם זה צפיחית בדבש, חצי מהם זה ביקורת.

משה גפני: אני מסכים.

שלי יחימוביץ': לגופם של הדברים שאמרת במליאה - אתה אמרת שאחד היעדים הוא הפחתת הרגולציה.

שלי יחימוביץ': הפחתת רגולציה זה לא יעד - אולי הפחתת בירוקרטיה - כי אתה תמצא ואתה תראה בבדיקות שלך שלפעמים יש מחסור נוראי ברגולציה, שיש מקומות שאין עליהם פיקוח וחייבים רגולציה.

שלי יחימוביץ': עצם האתוס הבסיסי של יעד שציינת אותו כיעד - הפחתת רגולציה, מאוד מדאיג אותי.

שלי יחימוביץ': אני מציעה לך לבוא בראש פתוח לכל מוסד שאתה מבקר, כשאתה לעיתים קרובות מאוד תגלה שהוא מופקר, מוזנח ונטול רגולציה לחלוטין.

שלי יחימוביץ': זאת הערה תכנית.

שלי יחימוביץ': עכשיו הערה ספציפית.

שלי יחימוביץ': אני מאוד מחוברת לאנשים במשרד מבקר המדינה, אני עבדתי מולם במשך שנתיים.

שלי יחימוביץ': זה גוף מקצועי לעילא ולעילא.

שלי יחימוביץ': מדובר באנשים מצוינים, מנהלי חטיבות מקצועיים, עובדים ברמה גבוהה ביותר, עם אתוס של ביקורת.

שלי יחימוביץ': נכנסת למוסד מצוין.

שלי יחימוביץ': הגיעו לאוזניי כמה – לא הייתי מדברת לו היה מדובר רק בדבר אחד – טענות בקשר לראש המטה שלך בנוגע להתערבות שאינה בתחום סמכותה של משרת אמון.

שלי יחימוביץ': זו זכותך למנות משרת אמון, זה ברור לחלוטין, אני רק רוצה להזכיר לך, עדן, את הוראות התקשי"ר שקודמך דבק בהן מאוד, קודמך ישי, כאשר הוראות התקשי"ר אומרות שעל נושאי משרות אמון חל איסור להתערב בעבודת הגורמים המקצועיים של המשרד, בפרט חל עליהם איסור לתת הוראות והנחיות לדרג המקצועי במשרד.

שלי יחימוביץ': זה דבר שאתה צריך לזכור.

שלי יחימוביץ': עובד בלשכת הנבחר – הכוונה למשרת אמון - אינו רשאי לעסוק בענייני כוח אדם ובמינויים של עובדי המדינה, למעט מינויים של עובדים במשרת אמון בלשכת הנבחר.

שלי יחימוביץ': הגיעו אלי כמה הדים על כך שנכנסת בהמון אנרגיות ושאתה סוטה מהנוהל הזה של הוראות התקשי"ר.

שלי יחימוביץ': יכול להיות שזה חבלי כניסה ואתה עוד לא מבין בדיוק את הוראות התקשי"ר.

משה גפני: נקווה כך.

שלי יחימוביץ': היזהר והישמר מהדבר הזה.

שלי יחימוביץ': דע לך שיש עיניים פקוחות שמתבוננות ורואות את הדברים האלה.

שלי יחימוביץ': בהצלחה גם לך.

משה גפני: נקווה כך.

שלי יחימוביץ': אגב, לא אמרתי את זה באוויר, אמרתי זה אחרי שהגיעו אלי כמה הדים מכיוון לשכת המבקר.

משה גפני: אני מניח שעדן יפנים את זה, שהוא אכן כך ינהג.

שלמה קרעי: אני מברך את מבקר המדינה הנכנס וגם את המנכ"ל - אנחנו תיכף נאשר את מינויו.

שלמה קרעי: מדובר בעבודה חשובה ציבורית וערכית מהמעלה הראשונה.

שלמה קרעי: שיהיה בהצלחה.

שלמה קרעי: השבוע יצאה כתבה, יצא פרסום על הסיפור של המשכורות של בכירי מבקר המדינה, בפרט של המנכ"ל היוצא.

שלמה קרעי: אני לא נכנס לדיון, אני לא שופט, אני לא בחנתי את הדברים, אין לי את הנתונים, אבל תמיד עולה השאלה במשרות שהן בלתי תלויות באף אחד: מי ישמור על השומרים.

משה גפני: אנחנו.

משה גפני: אנחנו מאשרים את המשכורות של עובדי מבקר המדינה, אנחנו מאשרים את התקציב, אנחנו מאשרים קבלת עובדים.

משה גפני: תהיה ערני.

משה גפני: כמו שהגעת ערני לכל הדברים האלה, תהיה ערני גם כשיגיע הדיון הזה.

אורית פרקש הכהן: אנחנו לא קובעים את זה.

משה גפני: ועוד איך אנחנו קובעים.

משה גפני: אנחנו נאשר את זה, אלא אם כן יהיו ערניים.

שלמה קרעי: כדי להסיר לזות שפתיים, ואני יודע שהמבקר נכנס בטוהר כפיים עם כל הכוונות הטהורות והטובות, צריך לתת את השקיפות הזאת.

שלמה קרעי: המבקר אמר ב-2006 לבנק ישראל: תחזירו משכורות וכל מיני תוספות שקיבלתם.

שלמה קרעי: שלא יגידו עכשיו: טול קורה מבין עיניך.

שלמה קרעי: שיהיה שקוף, שיהיה מקצועי.

משה גפני: זה מגיע לוועדה, שלמה.

משה גפני: אתה יכול לקבל החלטה, אתה ועדת השירות.

שלמה קרעי: אני רק ממליץ למבקר.

שלמה קרעי: כשזה יגיע לוועדה נדון בזה.

איתן גינזבורג: אני רוצה לברך את המבקר ואת המנכ"ל הנכנס.

איתן גינזבורג: אני רוצה להתייחס לפרסום שפורסם ביחס לתנאי המנכ"ל היוצא, מבלי להתייחס אליו ספציפית.

איתן גינזבורג: אנחנו יושבים פה מתוקף היותנו מחליפים של ועדת השירות בכל הנוגע למבקר המדינה.

איתן גינזבורג: לפי מיטב הבנתי, כפי שאני הבנתי את זה, הייתה ועדת חבש שקבעה את מה שקבעה לגבי המנכ"ל היוצא, אגב, אחרי שנחתם איתו חוזה.

איתן גינזבורג: אני לא יודע אם הגיעו לכאן לדיון מסקנות הוועדה.

איתן גינזבורג: אני לא יודע אם הוועדה הזאת ביושבה כוועדת שירות של מבקר המדינה אישרה את אותן מסקנות ועדה שעל פיהן המבקר שפירא נתן החזרים מופלגים לאותו מנכ"ל.

איתן גינזבורג: אני רוצה לדעת היום, כשאנחנו מאשרים את המנכ"ל החדש, מה שכרו, לפי איזה קריטריונים, האם באותו חוזה מיוחד שהוא חותם עליו, ככל שהוא חותם על חוזה מיוחד, חלים עליו אותם תנאי פרישה מופלגים שקיבל המנכ"ל היוצא, והאם יש אפשרות לאפשר למנכ"ל שחתום על חוזה בתחילת דרכו, בסוף הדרך, כשהוא פורש, לסטות מהחוזה הקיים ולתת לו תנאים שלא כתובים בחוזה שהוא חתום עליו.

משה גפני: אני יכול לבקש מהמבקר שיתייחס לעניין הזה, אבל אנחנו עוסקים במינוי מנכ"ל.

איתן גינזבורג: אתה ממנה אותו יחד עם תנאים.

משה גפני: אני לא ממנה אותו עם תנאים.

משה גפני: אני ממנה אותו.

משה גפני: לגבי תנאי שכר, לגבי כל הדברים האלה, אנחנו נקיים דיון.

איתן גינזבורג: על פי איזה תנאים הוא מתחיל מחר לעבוד?

מתניהו אנגלמן: משרד מבקר המדינה נוהג בשקיפות.

מתניהו אנגלמן: כלל תנאי השכר של עובדי המבקר נמצאים וגלויים באתר של המבקר, מעבר לכך שהם באים לדיון בפני ועדת הכספים.

מתניהו אנגלמן: הנושא הזה של שכרו של המבקר נידון על ידי מבקר המדינה הקודם, כשאני מבין שבמסגרת התקציב הוא הוצג בפני הוועדה פה.

מתניהו אנגלמן: מר וקנין ציין בפניי שהמוטיבציה המרכזית שלו באה מתוך שליחות ציבורית והוא יקבל כל החלטה בנושא שכרו, כך שזה לא הנושא הרלוונטי בהקשר הזה, מהבחינה הזאת.

שלי יחימוביץ': לא סיכמתם על תנאי שכר?

איתן גינזבורג: הוא חותם על חוזה אחרי המינוי.

מתניהו אנגלמן: לגבי מבקר נכנס, ואני עכשיו מתייחס אלי, יש מבקר יוצא שקיבל החלטה לאחר שהנושא הזה נדון בוועדה ציבורית.

מתניהו אנגלמן: לא סיכמנו על תנאי השכר, זה בתשובה לשאלה שלך.

מתניהו אנגלמן: המועמד אמר לי שכל מה שאחליט כמבקר הוא יקבל.

מתניהו אנגלמן: זה מה שסוכם, זו המוטיבציה, זה מה שנאמר בינינו, זה מה שאני מביא לכם בנושא הזה.

שלי יחימוביץ': אגב, אני חושבת שהוא צריך לקבל שכר גבוה, שלא יהיו אי הבנות.

שלי יחימוביץ': זאת צריכה להיות משרה מתוגמלת היטב.

איתן גינזבורג: בתנאי הפרישה.

שלי יחימוביץ': אתה שאלת על תנאי הפרישה.

שלי יחימוביץ': זאת שאלה נכונה.

מתניהו אנגלמן: בנושא תנאי הפרישה של המנכ"ל - תנאי הפרישה של המנכ"ל הם בהתאם למקובלים, לא מעבר לכך.

אני רוצה לברך את מבקר המדינה החדש.

יעקב מרגי: מצטרפים לברכות.

משה גפני: מי בעד אישור המנכ"ל ישי וקנין, ירים את ידו?

משה גפני: מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: המינוי של ישי וקנין למנכ"ל משרד מבקר המדינה אושר על ידי ועדת הכספים פה אחד.

משה גפני: אני מברך אותך שיהיה לך בהצלחה.

משה גפני: תתכונן לזה שבמערכת הציבורית, במיוחד בעידן שאנחנו מצויים בו, יש עין פקוחה על כל מה שקורה.

משה גפני: אני מאחל לך שתעמוד בזה בהצלחה.

משה גפני: אני מאחל לך, אדוני המבקר, שהמינוי הזה שבחרת בו ואנחנו אישרנו יהיה מינוי טוב, שיהיה לך סיעתא דשמיא.

משה גפני: תודה רבה.